יעל אבקסיס

ממוזער|250px|יעל אבקסיס בפסטיבל הסרטים ירושלים ב-2012
**יעל אבקסיס** (נולדה ב-19 ביולי 1967) היא שחקנית, דוגמנית, במאית, יוצרת, מפיקה ומנחת טלוויזיה ישראלית. זוכת פרס מסך הזהב ופרס האקדמיה הישראלית לטלוויזיה.

בעברה הייתה אבקסיס גם כוכבת ילדים.

## ביוגרפיה
אבקסיס נולדה באשקלון וגדלה בבת-ים, ולה אח הצעיר ממנה.

אמה היא הזמרת והשחקנית ריימונד אבקסיס.

אביה מוריס נהרג בתאונת דרכים כשהייתה בת עשר.

### דוגמנות
אבקסיס החלה את קריירת הדוגמנות שלה בעת שהייתה סטודנטית בחוג להיסטוריה של אוניברסיטת תל אביב, לאחר שחיפשה דרך להתפרנס. היא נרשמה בסוכנות הדוגמנות "אימג'" של בטי רוקאווי, והשתתפה במספר קמפיינים.

פריצתה הגדולה לתודעה הציבורית אירעה ב-1994 כאשר הופיעה יחד עם ליאור מילר בסרטון פרסומת נודע של חברת האופנה "קסטרו" בערוץ 2, אחת הפרסומות הראשונות ששודרו בערוץ המסחרי.

בשנים 1996–1998 הובילה מסע פרסום של הבנק "הישיר הראשון" מקבוצת בנק לאומי, בנק חדש שהוקם באותה עת.

בשנים 1998–2000 הובילה מסע פרסום של חברת "אל על".

בשנים 2002–2005 שימשה כפרזנטורית של חברת האופנה "קרייזי ליין".

בשנת 2006 נבחרה לשמש כפרזנטורית של חברת הקוסמטיקה "ד"ר פישר". היא שימשה בתפקיד במשך שלוש שנים.

### הנחיה ומשחק
בשנת 1991 השתתפה לראשונה בתפקיד משנה בסרט קולנוע, הסרט הצרפתי-ישראלי, בבימויו של אלכסנדר ארקדי, "אהבנו את לורה", לצד השחקנית הצרפתייה סופי מרסו.

בשנת 1992 השתתפה בתפקיד ראשי בסרט של איילת מנחמי ונירית ירון "סיפורי תל אביב".

בשנת 1993 השתתפה בסרט הקולנוע האמריקאי "זרים בלילה". באותה השנה השתתפה גם כן בסרט הישראלי "הירושה" של הבמאי אמנון רובינשטיין.

ב-1993 הצטרפה אבקסיס לצוות מנחי ערוץ הילדים בו הנחתה עד 1998, ובין התוכניות שהנחתה נמנו: "הכיתה המעופפת", "כדור פורח", "שעות הקסם" ועוד.
בשנת 2000 חזרה אבקסיס לערוץ כשחקנית בסדרה לגיל הרך "עץ הפטפוזים", ב-2005 השתתפה גם בספיישל הפרידה "לעודד באהבה" בערוץ הילדים.

אבקסיס השתתפה במספר קלטות וידאו לילדים שהמוכרות בהן הן "עולם קטן" שיצאה בשנת 1994 ו"חיבוקי" שיצאה בשנת 1998, שלאחר מכן נמכרו בובות המבוססות על הדמות של קלטת זו.

בשנים 1993–1994 הנחתה אבקסיס את תוכנית המוזיקה "רוח מזרחית" ששודרה בערוץ 2.

ב-1994 היא הנחתה את הפסטיגל לצד עינת ארליך ועודד מנשה.

בשנת 1996 השתתפה במספר סרטי טלוויזיה צרפתיים.

בשנים 1998–1999 הנחתה את מגזין האופנה "פוזה" בשידורי טלעד בערוץ 2.

בשנים 1999–2004 שיחקה תפקיד מרכזי בסדרת הטלוויזיה, זוכת פרס מסך הזהב ופרס האקדמיה לטלוויזיה, "שבתות וחגים". עבור תפקידה בסדרה זו, זכתה אבקסיס בפרס מסך הזהב בקטגוריית "השחקנית הטובה ביותר" בנובמבר 2003.

בשנת 1999 שיחקה אבקסיס בסרטו של הבמאי עמוס גיתאי "קדוש".

בשנת2002 הגישה את התוכנית
"מורי דרך" בערוץ החיים הטובים, שיחות בנושאי רוחניות וניו אייג'.

בשנת 2003 שיחקה בסרטו של עמרי לוי "מיס אנטבה", שזכה בפרס בפסטיבל ברלין. במקביל השתתפה בסרט "חיים זה חיים" של מיכל בת אדם, ובסרטו של עמוס גיתאי "עלילה".

בשנת 2004 הנחתה תוכנית ילדים בערוץ התכלת, והשתתפה בהפקה הבינלאומית המיוחדת "תחיה ותהיה" של המפיק מרק רוזנבאום והבמאי ראדו מיכאיליאנו, שזכה במספר פרסים בפסטיבלים שונים בעולם, ביניהם פרס "חביב הקהל" בפסטיבל ברלין.

בשנת 2005 שיחקה לראשונה יחד עם אמה, ריימונד אבקסיס, כאם ובת בסרט הטלוויזיה "חתה יסבח סבח", בבימויו של דוד דרעי. בסרט, זוכה פרס האקדמיה לטלוויזיה, עליו זכתה גם אמה בפרס השחקנית הטובה ביותר.

בשנת 2007 כיכבה בסרט הצרפתי "Sans moi" בתור אנה.

בשנת 2008 שיחקה אבקסיס בסרט השני במספר בטרילוגיה של האחים שלומי ורונית אלקבץ - "שבעה". ושיחקה גם בתפקיד דנה בהצגה "קפיצה לחו"ל" בבימוי נטע מורן בתיאטרון תמונע. באותה שנה ייסדה ביחד עם מכי חכם נאמן את "פורום נשות העסקים" של עמותת רוח נשית כדי לתמוך בפעילות למען נשים נפגעות אלימות. אבקסיס כיהנה כיו"ר הפורום בין השנים 2008–2010 וכנשיאת העמותה בין השנים 2010-2015.

בשנת 2009 שיחקה אבקסיס בהצגה "האישה מן הים" (תיאטרון תמונע), ובאותה השנה שיחקה גם בסדרת הדרמה של ערוץ 2 "תיבת נח".

בשנת 2010 גילמה את דמותה של טליה קליין, אשת שבוי צה"ל החוזר מהשבי לאחר 17 שנים, בסדרה "חטופים" בשידורי קשת. על תפקידה בסדרה זכתה בפרס האקדמיה לטלוויזיה בקטגוריית "השחקנית הטובה ביותר בסדרת דרמה", ובשנת 2011 שיחקה בסדרת הדרמה "אדמה" לצד ליאור אשכנזי, מוחמד בכרי ונתי רביץ. בשנת 2013 שיחקה תפקיד משנה בסרטו של רשף לוי "לצוד פילים". בשנת 2014 שיחקה בסרטו של ערן ריקליס, המתבסס על ספרו של סייד קשוע - "ערבים רוקדים (זהות שאולה)" ובסרטה של קרן ידעיה, "הרחק מהיעדרו".

בשנת 2018 הנחתה לצד דני קושמרו את טקס הדלקת המשואות לרגל חגיגות יום העצמאות ה-70 למדינת ישראל. באותה שנה שיחקה בסרטו של יהונתן אינדורסקי "דרייבר", וכן בסרטו של עמוס גיתאי "רכבת קלה".

ב-2019 שיחקה בתפקיד ראשי בסרט "הד", לצד יורם טולדנו. באותה שנה שיחקה במיני-סדרה הצרפתית "À l'intérieur" בתור איריס גלמונט.

בשנת 2020 הפיקה וביימה את הסרט התיעודי "ריימונד אל בידאוויה", בו גם השתתפה. הסרט הוקרן לראשונה באירוע הפתיחה של פסטיבל דוקואביב 2020.

בשנת 2021 דיבבה בסרט האנימציה ההיסטורי "אגדת חורבן" שביים וכתב גידי דר את דמותה של המלכה ברניקי.

בשנת 2024 גילמה את סבין תעסה בסדרת הדוקו-דרמה "שחר אדום" שמבוססת על טבח שבעה באוקטובר, שיחקה בסרט "עדיין לא מאוחר" ובנוסף השתתפה בסדרת הדרמה "פטריק" בתפקיד הילה מלול, אשתו של פטריק (שלום אסייג).

בשנת 2025 גילמה אם שכולה בסרטו של עמוס גיתאי "למה מלחמה".

בשנת 2025 שיחקה בשני פרקים בסדרה "יקומות" של רועי כפרי.

## חיים אישיים
בשנת 1996 נישאה אבקסיס לשחקן ליאור מילר ובאותה השנה נולד לשניים בן. ב-2003 השניים התגרשו.

משנת 2004 אבקסיס הייתה בזוגיות עם איש העסקים רוני דואק, גרוש ואב לארבעה ילדים ולשניים נולד בן משותף בשנת 2005. ב-2014 השניים נפרדו.

משנת 2018 אבקסיס בזוגיות עם איש חיי הלילה צח בר.

אבקסיס מתגוררת ברשפון.

## קישורים חיצוניים

* 
* 
* 
* 
* מלי זיידמן, יעל אבקסיס בעוצמות גבוהות, באתר את, 27 בינואר 2015
*  
* 
* 
* 
* 

## הערות שוליים

*
קטגוריה:שחקניות קולנוע וטלוויזיה ישראליות
קטגוריה:שחקניות תיאטרון ישראליות
קטגוריה:שחקני תיאטרון ישראלים
קטגוריה:מנחות טלוויזיה ישראליות
קטגוריה:מנחות ערוץ הילדים
קטגוריה:משתתפות הפסטיגל
קטגוריה:אשקלון: אישים
קטגוריה:דוגמניות ישראליות
קטגוריה:דוגמנים ישראלים
קטגוריה:זוכי פרס מסך הזהב: שחקנים
קטגוריה:זוכי פרס האקדמיה לטלוויזיה: שחקנים
קטגוריה:מפיקות קולנוע ישראליות
קטגוריה:מפיקי קולנוע ישראלים
קטגוריה:רשפון: אישים
קטגוריה:בוגרות תיכון חשמונאים (בת ים)
קטגוריה:בוגרי תיכון חשמונאים (בת ים)
קטגוריה:זוכות פרס האקדמיה לטלוויזיה: שחקנית
קטגוריה:כוכבי ילדים
קטגוריה:זמרות ילדים ישראליות
קטגוריה:זמרי ילדים ישראלים
קטגוריה:ישראליות שנולדו ב-1967
קטגוריה:ישראלים שנולדו ב-1967